詠懷二首 一
作者：杜甫
朝代：唐

paragraphs: 人生貴是男，丈夫重天機。
未達善一身，得志行所爲。
嗟余竟轗軻，將老逢艱危。
胡雛逼神器，逆節同所歸。
河雒化爲血，公侯草間啼。
西京復陷沒，翠蓋蒙塵飛。
萬姓悲赤子，兩宮棄紫微。
倏忽向二紀，奸雄多是非。
本朝再樹立，未及貞觀時。
日給在軍儲，上官督有司。
高賢迫形勢，豈暇相扶持。
疲{艹尔}苟懷策，棲屑無所施。
先王實罪己，愁痛正爲茲。
歲月不我與，蹉跎病於斯。
夜看豐城氣，回首蛟龍池。
齒髮已自料，意深陳苦詞。